የኮሮና ቫይረስ የተገኘባቸው ሰዎች 105 ደረሱ
 አዲስ አበባ ፦ ባለፉት 24 ሰዓታት የላቦራቶሪ ምርመራ ከተደረገላቸው
659 ሰዎች መካከል 9 ሰዎች የኮሮና ቫይረስ እንደተገኘባቸው የጤና ሚኒስቴር ገለፀ። በበሽታው የተያዙ ሰዎች አጠቃላይ ቁጥር 105 ደርሷል። የጤና ሚኒስትር ዶክተር ሊያ ታደሰ ትናንት እንዳስታወቁት፣ የኮሮና ቫይረስ ከተገኘባቸው መካከል 8 ኢትዮጵያውያን ሲሆኑ 1 የኢኳቶሪያል ጊኒ ዜግነት ያለው ነው።በጠቅላላው ኢትዮጵያ ውስጥ በኮሮና ቫይረስ የተያዙ ሰዎች ቁጥርም 105 መድረሱን ገልፀዋል። ቫይረሱ ከተገኘባቸው ውስጥ ስድስቱ የጉዞ ታሪክ ያላቸው ሲሆኑ፣ ሦስቱ በቫይረሱ ከተያዙ ሰዎች ጋር ንክኪ የነበራቸው ናቸው።አራቱ ከአዲስ አበባ ሲሆኑ ሦስቱ ከጅቡቲ መጥተው በድሬዳዋ ለይቶ ማቆያ ውስጥ የነበሩ ሲሆን፣ አንድ የጅማ ከተማ ነዋሪ ነው።አንድ ታማሚ ያገገመ ሲሆን አንድ ደግሞ በጽኑ ህሙማን ክፍል ውስጥ ይገኛል።ከበሽታው ያገገሙ ሰዎች ቁጥርም 16 ደርሷል።እንደ አገር 84 በኮሮና ቫይረስ የተያዙ ግለሰቦች የህክምና ክትትል እየተደረገላቸው እንደሆነ ዶክተር ሊያ ገልፀዋል።አዲስ ዘመን ሚያዚያ 11 ቀን 2012 ዓ.ም በጋዜጣው ሪፖርተር